Motorfietsmoord: Drie hoor oor borgtog | Maroela Media
Die drie verdagtes in die moord op 'n man van Mokopane wat sy motorfiets wou verkoop, is Donderdag op borgtog van R1 000 elk vrygelaat.
Brig. Motlafela Mojapelo, Limpopo-polisiewoordvoerder, sê die drie moordverdagtes, Kgabudi Ramaboya (20), Sello Donald Nkoana (31) en Ramabula Maumela (28) sal weer op 14 Maart in die hof verskyn nadat die saak uitgestel is vir verdere ondersoek en in afwagting van die nadoodse en forensiese verslae.
Chris Williams (31), 'n elektromeganikus by Anglo Platinum wat vyf maande gelede getroud is, is op Maandagaand 14 Januarie by sy huis met 'n mes doodgesteek nadat 'n vermeende koper, vergesel van twee makkers, kom kyk het na 'n motorfiets wat hy geadverteer het.
Mojapelo het vroeër gesê die drie beskuldigdes is die volgende aand in hegtenis geneem op verskillende plekke om die dorpie Ramokgopa naby Mankweng in die Botlokwa-polisiegroepering, sowat 25 km wes van Polokwane.
Die polisie het op inligting gereageer. Met hul inhegtenisneming is ook beslag gelê op 'n silwergrys Isuzu-bakkie waarmee die drie glo by Williams se huis opgedaag het.
Die polisie het 'n selfoon van een van die verdagtes gekonfiskeer en die oorledene se karsleutel en enkele kledingstukke van hom teruggekry.
Wat 'n sirkus.
Verbaas dit enige iemand?
Dit is eenvoudig skrikwekkend dat iemand so maklik borg kry vir so gruweldaad wat in elk geval vooraf beplan was. Die mense het geweet dat hulle dit gaan doen, hulle was dan gewapen met hul aankoms. Absolute tragedie!!!!!